text: Barcelona Industry Week, el futur és ara · Fira News
  Barcelona Industry Week, el futur és ara
  La indústria es transforma de la ma del big data, la digitalització, l'Internet de les coses, la robòtica, la intel·ligència artificial, el cloud computing, la nanotecnologia o la realitat virtual. Si les tecnologies de la informació i la comunicació han introduït ja transformacions molt profundes en la societat (les xarxes socials, l'accés immediat a la informació, la rapidesa en les gestions, les compres per Internet entre molts altres aspectes), les noves eines tecnològiques aplicades a la indústria obren la porta al que tothom convé en qualificar de "quarta revolució industrial". La primera va ser la del vapor aplicat a les màquines; la segona la de l'electricitat i la tercera la de l'automatització. L'aparició de la indústria 4.0 vinculada a la digitalització i la robòtica fan avançar cap a una nova realitat en la manera de produir, de treballar i de consumir.
  Fira de Barcelona, institució que des dels seus orígens ha estat sempre atenta a les transformacions innovadores, ha volgut reunir en una mateixa setmana i en un mateix àmbit, de l'1 al 6 d'octubre, sota la denominació de Barcelona Industry Week, grans sectors industrials, en aquest cas químics, i noves eines tecnològiques.
  Sobre 68.000 metres quadrats nets del recinte de Gran Via s'apleguen vuit grans esdeveniments: Expoquimia (referent de la química aplicada del sud d'Europa), Equiplast (especialitat en plàstic i cautxú), Eurosurfas (tractament de superfícies), World Chemical Summit (fòrum impulsat per Fira per reflexionar sobre com la química pot contribuir a resoldre grans reptes a escala planetària) el Congrés Mundial d'Enginyeria Química i dos salons directament lligats a les noves eines: Internet of Things (o Internet de les coses, conegut també com Internet industrial) i In(3D)ustry, dedicat a la fabricació additiva.
  Assumir la transformació
  Les previsions apunten a un miler d'empreses expositores de sectors industrials i econòmics diversos (química, plàstic, energia, TIC, automoció, aeronàutica, alimentació, salut, comerç, infraestructures…), més de 50.000 visitants i un miler de ponents també en els diferents debats, sessions de treball i aules de discussió. El director de Negoci Propi de Fira, Salvador Tasqué, assenyala que "la Barcelona Industry Week respon a la voluntat de posar de relleu tant la potència de la indústria química aplicada com la progressiva realitat de la indústria 4.0 que contribueix a la transformació dels grans processos industrials"
  Així mateix destaca que "les nostres empreses, el nostre teixit industrial han d'estar preparats per assumir la transformació dels processos industrials i aprofitar l'oportunitat que això significa, també per a la societat en forma de nous materials, noves tecnologies, noves formes de transformació i nous resultats".
  Clara aposta de Fira
  La Setmana de la Indústria s'inscriu en el marc de l'estratègia de Fira d'actuar com a motor de l'economia del país, apostant per la innovació, fent costat a les empreses en la seva transició tecnològica i ser un espai de trobada de la nova realitat industrial i de les oportunitats que s'obren.
  Cal recordar que la Barcelona Industry Week s'afegeix a l'experiència que Fira ja té en sectors nous que combinen l'exigència de la sostenibilitat, la tecnologia i la innovació: la ciutat intel·ligent (Smart City Expo World Congress), el cotxe intel·ligent (Automobile Barcelona), l'arquitectura avançada (Barcelona Building Construmat), la reutilització dels recursos (Circular Economy European Summit) o l'ecosistema mòbil (Mobile World Congress).